Marcello Lippi
Marcello Lippi (s. 11. huhtikuuta 1948 Viareggio, Italia) on italialainen jalkapallovalmentaja ja entinen pelaaja. Lokakuusta 2016 lähtien hän on toiminut Kiinan jalkapallomaajoukkueen päävalmentajana.
Pitkällä valmennusurallaan Lippi on voittanut muun muassa viisi Italian mestaruutta, Mestarien liigan sekä maailmanmestaruuden.
1960-luvun lopusta 1980-luvun alkuun kestäneellä pelaajaurallaan Lippi edusti UC Sampdoriaa, Savonaa ja AC Pistoiesea.
Valmennusuransa hän aloitti UC Sampdorian juniorijoukkueissa 1980-luvun alussa. Seuraavan vuosikymmenen aikana Lippi valmensi Pontederaa, Sienaa, Pistoiesea, Carraresea, Cesenaa, Lucchesea, Atalantaa ja Napolia. Napolista alkoi hänen lopullinen läpimurtonsa valmentajana.
Vuonna 1994 Lippi siirtyi Juventukseen. Hän johdatti seuran seuraavan neljän kauden aikana kolmeen Italian-mestaruuteen ja yhteen Italian cupin voittoon. Lisäksi Juventus eteni Lippin johdolla vuonna 1995 UEFA Cupin loppuotteluun ja vuosina 1996–1998 kolmeen peräkkäiseen Mestarien liigan loppuotteluun, joista ensimmäisen se voitti. Hän saavutti seurassa vuonna 1996 myös UEFA Super Cupin voiton ja Intercontinental Cupin voiton. Vuonna 1999 Lippi siirtyi Interiin. Hänet kuitenkin erotettiin heti seuraavana vuonna huonon menestyksen johdosta. Vuonna 2001 Lippi palasi Juventukseen. Hän johdatti seuran kolmen kauden aikana kahteen Italian-mestaruuteen ja Mestarien liigan loppuotteluun vuonna 2003.
Vuonna 2004 Lippi nimitettiin Italian maajoukkueen päävalmentajaksi. Hän johdatti Italian vuoden 2006 MM-kisoihin ja siellä mestariksi. Turnauksen jälkeen Lippi päätti jättää tehtävänsä.
Kesäkuussa 2008 Lippi palasi kahden vuoden tauon jälkeen valmennustehtäviin korvaten Roberto Donadonin Italian maajoukkueen peräsimessä EM-kisojen jälkeen.
20. marraskuuta 2008 Lippi pääsi historiaan, kun Italia pelasi hänen alaisuudessaan 31. tappiottoman ottelun, kun Kreikka ja Italia pelasivat 1–1 tasapelin maaottelussa. Lippin lisäksi vain Javier Clemente (Espanja) ja Alfio Basile (Argentiina) ovat pystyneet omissa maajoukkueissaan samaan temppuun.
MM-kisoissa 2010 Lippin luotsaama Italia pelasi surkeasti ja tie katkesi jo lohkovaiheeseen ensimmäistä kertaa sitten vuoden 1974 kisojen. Italia ei voittanut ainoatakaan ottelua ja pannukakun "kruunasi" 3–2 tappio Slovakialle päätösottelussa. Lippi syytti katastrofin jälkeen itseään Italian vaisusta menestyksestä.
Toukokuussa 2012 Lippi palasi valmennustehtäviin Kiinan Superliigan hallitsevan mestarijoukkue Guangzhou Evergranden peräsimessä. Hänen debyyttikautensa Kiinassa sujui loistavasti ja Guangzhou juhli syksyllä 2012 tuplamestaruutta. Kaudella 2013 Lippi jatkoi loistavaa menestystä Guangzhoun peräsimessä luotsaamalla joukkueen kolmanteen perättäiseen Kiinan mestaruuteen. Marraskuussa 2013 Guangzhou voitti historiansa ensimmäisen AFC Champions Leaguen mestaruuden voittamalla FC Seoulin vierasmaalisäännön perusteella 3–3. Lippi valittiin vuonna 2013 Kiinan vuoden valmentajaksi. Helmikuussa 2014 hän allekirjoitti kolmivuotisen jatkosopimuksen Guangzhou Evergranden kanssa. Luottamus tuotti myös tulosta ja kaudella 2014 Guangzhou voitti kolmannen perättäisen Kiinan mestaruuden. Mestaruuden varmistuttua Lippi ilmoitti lopettavansa valmennusuransa. Hän jatkoi Guangzhoun palveluksessa teknisenä johtajana, mutta erosi tehtävästään jo helmikuussa 2015.
Lippi pyörsi uransa lopettamispäätöksen lokakuussa 2016, kun hänet nimitettiin Kiinan uudeksi päävalmentajaksi